SHBA: Zgjerohet biznesi i kontrollit të mushkonjave
Një nga arsyet e rritjes së këtij biznesi është përhapja e virusit të Nilit përëndimor që shkaktohet nga pickimet e mushkonjave
Sëmundja që shkaktohet nga virusi i Nilit Perëndimor është konfirmuar në 48 shtete amerikane. Përhapja e virusit është rezultat i një dimri të butë dhe pranverës së lagësht. Ekspertët e shëndetësisë thonë se një nga mënyrat më të efektshme për parandalimin e kësaj sëmundje që mund të jetë vdekjeprurëse është eliminimi i mushkonjave që janë mbartëse të virusit të Nilit përëndimor. Siç njofton korrespondenti i Zërit të Amerikës Faizal Elmasry, ky është lajm i mirë për bizneset e kontrollit të insekteve. Katër vite më parë, rreth shtëpisë dhe lagjes së Stephanie Sample nga Virxhinia kishte shumë mushkonja. Prandaj, ajo kërkoi ndihmë nga një kompani që merret me eliminimin e mushkonjave. Pronari i kompanisë, Damien Sanchez, thotë se spërkatja eliminon mushkonjat dhe ka një ndikim parandalues. Që kur themeloi kompaninë pesë vite më parë, zoti Sanchez thotë se kërkesat për shërbimet që ai ofron janë rritur, veçanërishtë këtë vit. Kjo nuk e befason ekspertin e mushkonjave Jorges Arias, zyrtar i departamentit të shëndetësisë në bashkinë e Fairfaksit në Virxhinia. Shumica e njerëzve të infektuar nga virusi i Nilit nuk shfaqin simptoma dhe shërohen plotësisht. Rreth 20 për qind prej tyre kanë dhimbje koke, dhimbje muskujsh dhe temperaturë të lartë. Entomologjisti flet nga përvoja. Zoti Arias vitin e kaluar u infektua me virusin e Nilit përëndimor. Ai ishte në gjendje kome për 6 ditë dhe ka patur probleme neurologjike. Ai nuk mund të rrinte ulur dhe nuk mund të ecte. Ai thotë se ndërgjegjësimi është thelbësor për parandalimin e kësaj sëmundjeje. Zyra e zotit Arias përgatit dhe shpërndan dhjetëra publikime me informacione për mbrojtjen e individëve dhe familjeve të tyre nga virusi i Nilit perëndimor. Këto masa duhet të merren sepse mushkonjat shumëzohen në ujëra të qeta. Industria e kontrollit të mushkonjave ka të ngjarë të ketë shumë punë ndërkohë që virusi i Nilit përëndimor vazhdon të kërcënojë Shtetet e Bashkuara.